Want op dié dag moes die jongspan hulle kategeselokaal met die hele gemeenskap deel om sodoende geld in te samel vir Mia Coetzee, ’n vyfjarige kankervegtertjie en doop lidmaat van die gemeente.
“Clarice en die reënboogkids” het ’n musiek-vertoning in dié Bolandse dorp kom doen om fondse in te samel wat vir Mia se MRI-skanderings gebruik kan word. Dié duur skanderings, wat sowat R26 000 per keer kos, word nie deur die gesin se mediese fonds gedek nie.
Mia is onlangs gediagnoseer met ’n rare jellie-agtige gewas naby haar breinstam wat net by een uit ’n miljoen mense voorkom en uiters skaars is by kinders. Sy het vroeër die maand ’n operasie onder-gaan om die gewas te verwyder en ’n beskadigde nekwerwel op te bou.
Chantelle Grobler, ’n ma by Mia se kleuterskool, vertel: “Die Here het Mia die hele tyd op my hart gedruk.” Die sangeres, Clarice, is ’n vriendin van Chantelle en toe sy hoor Clarice kom optree by ’n kerk in die Paarl het alles in plek geval. Die Moederkerk het ook ingestem om hul saal te gee en kategese vir dié dag vir ’n konsert te verruil.